[Innocentius Episcopus, servus servorum Dei, dilecto filio Petro Cluniacensi Abbati ejusque successoribus regulariter substituendis in perpetuum. Donationes et beneficia, quæ ad sustentationem fratrum à Regibus, Principibus, et aliis viris religionis amatoribus sacrosanctis præstantur Ecclesiis, tanquam ea, quæ divini juris effecta sunt, auctoritate Apostolica volumus communire. Per præsentis igitur scripti paginam donationem à carissimo filio nostro Henrico illustri et glorioso Anglorum Rege, de centum Marcis a genti per annos singulos Cluniacensi Monasterio persolvendis factam, sexaginta videlicet in telonio Londoniensi, et quadraginta in telonio Lincolniensi, Apostolicæ Sedis patrocinio roboramus. Hæc autem donatio apud Rothomagum ab eodem filio nostro Henrico Rege, Incarnationis Dominicæ anno M. C. XXXI. indictione IX. mense Maio, die Dominica in nostra et fratrum nostrorum præsentia facta est, Guillelmi scilicet Prænestini Episcopi, Joannis tit. sancti Grisogoni, Humberti sancti Clementis, Rustici sancti Ciriaci, Gozelini sanctæ Ceciliæ, Presbyterorum Cardinalum: Gregorii sanctorum Sergii et Bachi, Aymerici Cancellarii Guidonis sanctæ Mariæ in via lata Diaconorum Cardinalium: Oldegarii Terraconensis, Hugonis Rothomagensis, Archiepiscoporum: Gaufridi Carnotensis, Joannis Lexoviensis, Joannis Sagiensis, Episcoporum: Bernardi Clarevallis, Sugerii sancti Dionysii, Bosonis de Bacho Abbatum: Guillelmi Comitis de Warenna, Rotberti filii ipsius Regis Comitis de Glocerio, Roberti de Sigillo, Roberti de Laha, Rabelis Camerarii de Tancarvilla, Nahelis Thesaurarii, Haalonis Prioris sancti Osqualdi. Decernimus ergo ut nulli omninò hominum liceat præfatum Monasterium super eadem donatione, futuris temporibus infestare, aut eam auferre, minuere, vel ausu temerario fatigare; sed integra conservetur eorum, pro quorum gubernatione et sustentatione concessa est, usibus profutura. Si qua igitur imposterùm Ecclesiastica sæcularisve persona hanc nostræ confirmationis paginam sciens, contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui dignitate careat, et à sacratissimo Corpore et Sanguine Dei ac Domini nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Ego Innocentius Catholicæ Ecclesiæ Episcopus. Ego Guillelmus Prænestinus Episcopus. Ego Joannes Ostiensis Episcopus. Ego Guido Tiburtinus Episcopus. Ego Gregorius Diaconus Cardinalis sanctorum Sergii et Bachi. Ego Joannes tit. sancti Grisogoni Presbyter Cardinalis. Ego Vbertus tit. sancti Clementis Presbyter Cardinalis. Ego Goselinus Presbyter Cardinalis tit. sanctæ Ceciliæ. Datum Belvaci per manum Aymerici sanctæ Romanæ Ecclesiæ Diaconi Cardinalis et Cancellarii XIII. Kalendas Junii, indictione XI. Incarnationis Dominicæ anno M. C. XXXI. Pontificatus verò Domni Innocentii Papæ secundi, anno secundo.]